# Candelària Escolà

Candelària Escolà i Fontanet (Mollerussa, 16 de setembre de 1905 - Ciutat de Mèxic?, ?) va ser una mestra catalana compromesa amb la República i exiliada a Mèxic.

## Biografia

Era filla del dirigent republicà Jaume Escolà Torres, que morí a la presó de Lleida, als 54 anys. De ben jove col·laborà amb el quinzenari publicat a Mollerussa Urgell-Segarra, que havia sorgit en el context de radicalització del catalanisme, el 1918, en els sectors juvenils de la Societat Cultural L’Avenir, de Mollerussa.
Ja a Barcelona, prestà la seva col·laboració –al costat de Maria Solà i María Luz Morales– en la creació i gestió l'any 1931 de la Residència Internacional de Senyoretes Estudiants instal·lada al Palau de Pedralbes. L'estiu de 1933 entrà a formar part del Consell de l'Institut d'Acció Social Universitària Escolar de Catalunya, acabat de crear per la Generalitat de Catalunya per a dirigir i administrar les residències d’estudiants, tant les ja existents com les que s'havien de crear.
Durant la guerra civil, a finals de l'any 1936, es va fer càrrec de l'Ajut Infantil de Rereguardaa, una iniciativa de suport, integrada per elements de la UGT, FETE i la secció femenina del PSUC, que procurava habitatge, alimentació i abric a la infància en les situacions difícils de la guerra.
El novembre del 1937 s'integrà a la Unió de Dones de Catalunya (UDC), paral·lela a les altres associacions de dones antifeixistes a la resta de l'Estat, i entrà a formar part com a vocal del Comitè Executiu. Col·laborà amb la revista Companya, una revista editada per la mateixa UDC, que es publicà al llarg de divuit números entre els anys 1937 i 1938. Escolà es va fer càrrec de la secció «El Racó dels Nens».

## Exili

Candelària Escolà arribà a Mèxic, a la ciutat de Coatzacoalcos (Veracruz, Mèxic), el 26 de juliol de 1940 amb el vaixell Saint Domingue, que havia recollit el passatge a Fort-de-France (Martinica), del vaixell Cuba, el qual havia sortit de Bordeus el 19 de juny de 1940. Viatjà amb Jaume Tarrades i Barrera (Figueres, 1908) ceramista i escultor, amb qui s'havia casat.
Ja a l'exili treballà a l’Acadèmia Hispano-Mexicana de Ciutat de Mèxic i des de 1941, en què es va crear, va treballar al Colegio Madrid, una escola creada per refugiats espanyols, sobretot mestres de primària, arribats a Mèxic amb l'exili republicà. Inicialment era una institució de beneficència per ajudar els fills dels refugiats, però sempre va admetre alumnes espanyols i mexicans. Ciutat de Mèxic és la darrera residència coneguda de Candelària Escolà.

## Referències

* 1 2 «Fitxa de Escolá Fontanet, Candelaria». Pares. Portal de Archivos Españoles. Ministeri de Cultura i Esport. [Consulta: octubre 2019].
* ↑ Soldevila Roig, Jordi. Aigua, burgesia i catalanisme. Mollerussa, la construcció d'una ciutat (1874-1936). Universitat de Lleida, 2015. ISBN 9788484097464.
* ↑ «Mollerussa». En recuerdo de todas las víctimas.. [Consulta: octubre 2019].
* ↑ Altisent Carulla, Daniel «Recerca històrica de Mollerussa VII - L'auge catalanista. L'Avenir i els Jocs Florals». Territoris.cat, 19-01-2029.
* ↑ Segura Soriano, Isabel. Dones de Sarrià-Sant Gervasi. Itineraris històrics. Ajuntament de Barcelona, 2011, p. 19.
* ↑ «El Instituto de Acción Social Universitaria». La Vanguardia, 18-07-1933, pàg. 7.
* ↑ Bengoechea Echaondo, Soledad. Les dones del PSUC. Barcelona: Els arbres de Farenheit, 2013, p. 27.
* ↑ «AYUDA INFANTIL DE RETAGUARDIA. Asistencia a la infancia». La Vanguardia, 16-10-1936, pàg. 4.
* ↑ diverses autores. Les dones d’esquerra. 1931-1939. 2a (Juliol 2017). Fundació Josep Irla, Març 2000, p. 41-42.
* ↑ ««Companya» revista femenina». La Vanguardia, 20-03-1937, pàg. 3.
* ↑ «Institución - Saint Domingue (barco de vapor)». Pares. Portal de Archivos Españoles. Ministerio de Cultura y Deporte - Gobierno de España. [Consulta: octubre 2019].
* ↑ «Persona - Tarrades Barrera, Jaime (1908-?)» (en castellà). Pares. Portal de Archivos Españoles. Ministerio de Cultura y Deporte - Gobierno de España. [Consulta: octubre 2019].
* ↑ «Candelaria Escolá Fontanet. Registro Nacional de Extranjeros en México». Pares. Portal de Archivos Españoles. Ministerio de Cultura y Deporte - Gobierno de España. [Consulta: octubre 2019].
* ↑ Gómez Hernández, Nubia Yuridia. Génesis y desarrollo del proyecto educativo y cultural del Colegio Madrid, A. C. (tesi) (en castellà). Universidad Nacional Autónoma de México. Facultad de Ciencias Políticas y Sociales, 2004.

## Enllaços externs

* Gabriela Mistral i Candelària Escolà a Méxic, cap al 1948 Arxivat 2019-10-21 a Wayback Machine.
* Gabriela Mistral, Palma Guillén, Candelària Escolà i un amic a la hisenda El Lencero, a Veracruz, cap al 1948 Arxivat 2019-10-21 a Wayback Machine.